Først eftersøgte de den 62-årige kvinde med navn og billede, men aflyste så eftersøgningen, da hun ifølge Nordjyllands Politi på Twitter var fundet afgået ved døden på stranden i Tversted. 42 minutter senere skrev politiet så igen på Twitter, men her var det en lidt anden udmelding: "Vedrørende den eftersøgte kvinde fra Tversted, så gives der nu hjerte-lunge-redningsførstehjælp til pågældende undervejs til Hjørring Sygehus." Hos politiet erkender man, at det var en fejl at erklære hende død på det sociale medie. - Alt tydede på, at hun var død, indtil man gik i gang med specialiseret førstehjælp. Vi var lidt for hurtige. Det ved vi godt nu. Men de pårørende er underrettet, og vi prøver ikke at pakke fejlen ind, siger vagtchefen ved Nordjyllands Politi til TV2/Nord. Kvinden er nu erklæret død på sygehuset.

Opsummering:
Nordjyllands Politi er aktive Twitter-brugere, men mandag eftermiddag gik det lidt for stærkt. Her erklærede de en 62-årig kvinde død, selvom hun ikke var det i første omgang.